A BIZOTTSÁG HATÁROZATA
(2009. szeptember 28.)
a jóváhagyott állat-egészségügyi határállomások listájának összeállításáról, a Bizottság állat-egészségügyi szakértői által végzett ellenőrzésekre vonatkozó egyes szabályok megállapításáról és a TRACES állat-egészségügyi egységeinek meghatározásáról
(az értesítés a C(2009) 7030. számú dokumentummal történt)
(EGT-vonatkozású szöveg)
(2009/821/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (1) és (3) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdése második albekezdésének utolsó mondatára és (5) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 6. cikke (2) és (6) bekezdésére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (4) és különösen annak 45. cikke (6) bekezdésére,
mivel:
(1)
A 91/496/EGK irányelv előírja, hogy a harmadik országokból a Közösségbe behozott állatok állat-egészségügyi ellenőrzését a tagállamoknak a szóban forgó irányelvvel összhangban kell végezniük. Ezenkívül az irányelv rendelkezései értelmében a tagállamoknak biztosítaniuk kell, hogy minden ilyen állatszállítmányt okmányellenőrzésnek és azonossági vizsgálatnak vessenek alá, az említett irányelvvel összhangban e célra engedélyezett állat-egészségügyi határállomások egyikén.
(2)
Emellett a 91/496/EGK irányelv előírja, hogy a Bizottságnak az illetékes nemzeti hatóságokkal együttműködve ellenőriznie kell az említett állat-egészségügyi határállomásokat, hogy meggyőződjön a következőkről: az állat-egészségügyi ellenőrzés szabályainak alkalmazása egységes-e, a különböző állat-egészségügyi határállomások ténylegesen rendelkeznek-e a szükséges infrastruktúrával és megfelelnek-e az irányelv A. mellékletében meghatározott minimumkövetelményeknek.
(3)
A 97/78/EK irányelv előírja, hogy a harmadik országokból a Közösségbe behozott állati eredetű és egyes növényi termékek állat-egészségügyi ellenőrzését a tagállamoknak az említett irányelvvel összhangban kell végezniük. Előírja továbbá a tagállamok számára annak biztosítását, hogy a szóban forgó termékekből álló szállítmányok Közösségbe történő behozatala egy állat-egészségügyi határállomáson keresztül történjen.
(4)
A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozat (5) előírja, hogy a Közösségbe harmadik országból behozott élő állatok és állati termékek állat-egészségügyi ellenőrzését az illetékes hatóság végzi, kizárólag a határozat mellékletében felsorolt, jóváhagyott állat-egészségügyi határállomásokon.
(5)
Az állat-egészségügyi határállomások jobb beazonosítása és a nemzetközi kommunikáció megkönnyítése érdekében helyénvaló olyan új kódokat alkalmazni a határállomások azonosítására, melyek az ENSZ kereskedelmi és szállítási helynévkódjainak (United Nations Code for Trade and Transport Locations), valamint a Nemzetközi Légiforgalmi Szövetségnek (IATA) a szabályain alapulnak.
(6)
Ezenkívül a 2001/881/EK határozat úgy rendelkezik, hogy a Bizottság állat-egészségügyi szakértői a tagállamok szakértőivel együttműködve rendszeresen megvizsgálják az importellenőrzésre vonatkozó közösségi jogszabályok betartását a határozat mellékletében felsorolt állat-egészségügyi határállomásokon.
(7)
A 882/2004/EK rendelet az alábbiakat célzó szabályok betartásának ellenőrzésére szolgáló hatósági ellenőrzések végzésére vonatkozó általános szabályokat állapítja meg: az embereket és az állatokat közvetlenül vagy a környezeten keresztül fenyegető kockázatok megelőzése, megszüntetése vagy elfogadható mértékűre csökkentése; tisztességes gyakorlat garantálása a takarmány- és élelmiszer-kereskedelemben, és a fogyasztók védelme, ezen belül a takarmányok és élelmiszerek címkézése és a fogyasztók tájékoztatásának egyéb formái.
(8)
Az említett rendelet előírja, hogy a Bizottság szakértőinek általános auditokat kell végezniük a tagállamokban. Előírja továbbá, hogy az általános auditokat egy vagy több meghatározott területre kiterjedő, különös auditok és vizsgálatok egészíthetik ki. Ezek a különös auditok és ellenőrzések adott esetben magukban foglalhatják a hatósági szolgálatoknál és az auditált ágazathoz kapcsolódó létesítményekben végzett helyszíni ellenőrzéseket.
(9)
A kedvtelésből tartott állatok nem kereskedelmi célú mozgására vonatkozó állat-egészségügyi követelményekről szóló, 2003. május 26-i 998/2003/EK európai parlamenti és tanácsi rendelet (6) meghatározza a harmadik országokból származó, kedvtelésből tartott állatok nem kereskedelmi célú szállítása esetében alkalmazandó állat-egészségügyi követelményeket és az említett állatok ellenőrzésére vonatkozó szabályokat. A rendelet előírja, hogy a tagállamoknak meg kell tenniük a szükséges intézkedéseket annak biztosítására, hogy az egyes harmadik országból a Közösség területére behozott, kedvtelésből tartott állatokat bizonyos ellenőrzéseknek vessék alá az utazók közösségi területre történő belépési helyén.
(10)
Az állati eredetű termékek személyes szállítmányainak a Közösségbe történő behozataláról szóló, 2009. március 5-i 206/2009/EK bizottsági rendelet (7) meghatározza azon nem kereskedelmi célú, állati eredetű termékek személyes szállítmányainak a Közösségbe történő behozatalára vonatkozó szabályokat, amelyek az utazók poggyászának részét képezik, vagy amelyeket kisméretű csomag formájában magánszemélyek számára adtak fel, valamint amelyeket távolsági megrendelést követően szállítanak ki a fogyasztónak. Előírja továbbá, hogy hatékony ellenőrzéseket kell szervezni a közösségi belépési helyeken.
(11)
A közösségi jogszabályok egységes alkalmazásának biztosítása érdekében helyénvaló, hogy a Bizottság állat-egészségügyi szakértői a közösségi belépési helyeken kívüli határállomásokon is végezhessenek ellenőrzéseket.
(12)
A Bizottság szakértői által a tagállamokban végzett állat-egészségügyi helyszíni ellenőrzésekre vonatkozó egyes részletes szabályok megállapításáról szóló, 1998. február 4-i 98/139/EK bizottsági határozat (8) szabályokat és eljárásokat határoz meg a Bizottság szakértői által a tagállamokban végzett ellenőrzésekre, a közösségi jogszabályok rendelkezései egységes alkalmazásának biztosítása érdekében. Az említett szabályokat és eljárásokat kell alkalmazni az e határozatnak megfelelően végzett ellenőrzések esetében is.
(13)
A 90/425/EGK irányelv előírja az állat-egészségügyi hatóságokat összekötő számítógépes rendszer létrehozását, különösen azzal a céllal, hogy elősegítse az információáramlást az állatokat és állati eredetű termékeket kísérő egészségügyi bizonyítványt vagy okmányt kiállító illetékes regionális hatóságok és a rendeltetési hely szerinti tagállam illetékes hatóságai között.
(14)
Az állat-egészségügyi hatóságokat összekötő számítógépes hálózatról (ANIMO) szóló, 1991. július 19-i 91/398/EGK bizottsági határozat (9) létrehozott egy olyan számítógépes rendszert, mely az állat-egészségügyi hatóságokat köti össze (a továbbiakban: ANIMO-hálózat). Az említett határozat meghatározza az ANIMO-hálózat részét képező állat-egészségügyi egységek típusait és megállapítja az egységekre vonatkozó követelményeket.
(15)
Az ANIMO számítógépes hálózat egységeinek felsorolásáról szóló, 2002. június 4-i 2002/459/EK bizottsági határozat (10) meghatározza az ANIMO-hálózat állat-egészségügyi egységeinek jegyzékét.
(16)
Az állat-egészségügyi behozatali eljárások számítógépesítéséről (Shift program) szóló, 1992. július 13-i 92/438/EGK tanácsi határozat (11) meghatározza az állat-egészségügyi behozatali eljárások számítógépesítésébe felveendő elemeket (a továbbiakban: Shift-rendszer).
(17)
Az integrált számítógépes állat-egészségügyi rendszer kifejlesztéséről szóló, 2002. december 30-i 2003/24/EK bizottsági határozat (12) előírja egy olyan számítógépes rendszer felállítását, mely az ANIMO-hálózat és a Shift-rendszer funkcióit egységes szerkezetbe integrálja (a továbbiakban: TRACES).
(18)
A Traces rendszer bevezetéséről szóló, 2004. március 30-i 2004/292/EK bizottsági határozat (13) előírja, hogy a tagállamoknak a határozatban megállapított időpontoktól kezdődően be kell vezetniük és használniuk kell a TRACES (Trade Control and Expert System) rendszert, és a TRACES használatának napjától kezdve nem táplálhatnak üzeneteket az ANIMO-hálózatba.
(19)
Az ANIMO-hálózatban használt állat-egészségügyi egységeket a továbbiakban a TRACES működtetése során alkalmazták. Az említett egységek magukban foglalják a tagállamok központi hatóságait, a tagállamok által a számítógépes hálózat céljaira kijelölt helyi hatóságokat, valamint az összes határállomást.
(20)
Egyes tagállamok kérték, hogy a TRACES kialakítása során nagyobb súllyal vegyék figyelembe igazgatási szervezetüket. Emiatt helyénvaló a regionális egységeket a rendszeren belül külön típusú egységként kezelni.
(21)
Azon tagállam egyértelmű beazonosítása érdekében, melyhez a különböző helyi, regionális és központi egységek tartoznak, a TRACES-en belüli egységeket azon tagállam - Nemzetközi Szabványügyi Szervezet által meghatározott - ISO 3166-1-alfa-2 kódjával kell azonosítani, melynek területén az egységek találhatók. Azért kell a szóban forgó kódot használni, mert az érintett egységek kizárólag a Közösségen belül relevánsak és nem alkalmazandók a harmadik országokkal történő adatcsere során.
(22)
Így ennek megfelelően módosítani szükséges a TRACES állat-egészségügyi egységeinek listáját.
(23)
A közösségi jogszabályok egyszerűsítése, egyértelműsége és következetessége érdekében e határozat hatályon kívül helyezi a 91/398/EGK, a 2001/881/EK és a 2002/459/EK határozatot és azok helyébe lép.
(24)
A Bizottság ellenőrző szolgálatai által végzett eredményes ellenőrzéseket követően a 2001/881/EK határozatban az adott tagállamokra vonatkozó bejegyzések további határállomásokkal egészülnek ki: Lettországban a rigai kikötő, Spanyolországban pedig Ciudad Real és Gerona repülőtere. A Belgiumtól, Spanyolországtól, Franciaországtól, Olaszországtól, Hollandiától és az Egyesült Királyságtól kapott információk alapján a szóban forgó tagállamok határállomásait tartalmazó listán szereplő bejegyzéseket szintén módosítani kell.
(25)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
(1) E határozat a következőket határozza meg:
a)
a 91/496/EGK és a 97/78/EK irányelvnek megfelelően jóváhagyott állat-egészségügyi határállomások listája;
b)
a Bizottság állat-egészségügyi szakértői által az állat-egészségügyi határállomásokon és egyes más közösségi belépési helyeken végzett ellenőrzésekre vonatkozó részletes szabályok;
c)
a TRACES állat-egészségügyi egységeinek listája.
(2) Ezt a határozatot a 98/139/EK határozat sérelme nélkül kell alkalmazni.
2. cikk
Fogalommeghatározások
E határozat alkalmazásában a következő fogalommeghatározásokat kell alkalmazni:
a)
„TRACES”: a 2003/24/EK határozatnak megfelelően létrehozott integrált számítógépes állat-egészségügyi rendszer;
b)
„állat-egészségügyi egység”:
i.
„központi egység”: egy tagállamnak a TRACES céljaira kijelölt illetékes központi hatósága;
ii.
„regionális egység”: egy tagállamnak a TRACES céljaira kijelölt bármely regionális hatósága;
iii.
„helyi egység”: egy tagállamnak a TRACES céljaira kijelölt bármely helyi hatósága;
iv.
az I. mellékletben felsorolt állat-egészségügyi határállomások.
3. cikk
Az állat-egészségügyi határállomások listája
A harmadik országokból a Közösségbe behozott állat- és termékszállítmányok állat-egészségügyi ellenőrzését az I. mellékletben felsorolt állat-egészségügyi határállomásokon kell végezni.
4. cikk
Az állat-egészségügyi határállomásokon történő ellenőrzések
(1) A Bizottság rendszeres ellenőrzéseket végez az I. mellékletben felsorolt állat-egészségügyi határállomásokon.
Az ellenőrzéseket a Bizottság állat-egészségügyi szakértői az érintett tagállam szakértőivel együtt végzik.
(2) Az (1) bekezdésben említett ellenőrzéseket végző szakértők:
a)
megvizsgálják a Közösségre esetlegesen veszélyt jelentő állat-egészségügyi és közegészségügyi kockázatokat az érintett állat-egészségügyi határállomásokon;
b)
ellenőrzik az állat-egészségügyi ellenőrzésekre vonatkozó közösségi szabályok betartását az érintett állat-egészségügyi határállomásokon, különös tekintettel az infrastruktúrára, a felszerelésre és az alkalmazott eljárásokra.
5. cikk
Egyéb közösségi belépési helyeken történő ellenőrzések
Az érintett tagállammal folytatott konzultációt követően a Bizottság a határállomásokon kívüli egyéb közösségi belépési helyeken is végezhet ellenőrzéseket a következőkre vonatkozóan:
a)
a 998/2003/EK rendelet 3. cikkének a) pontjában meghatározott, kedvtelésből tartott állatok;
b)
a 206/2009/EK rendelet 1. cikke (1) bekezdésének értelmében a nem kereskedelmi célú, állati eredetű termékek személyes szállítmányai;
c)
az a) és b) pontban említettektől eltérő élő állatok vagy állati eredetű termékek szállítmányai annak ellenőrzésére, hogy ilyen szállítmányokat nem hoztak be a Közösség területére anélkül, hogy a 91/496/EGK irányelv 3. cikkében és a 97/78/EK irányelv 3. cikkében előírt állat-egészségügyi ellenőrzéseket elvégezték volna rajtuk.
6. cikk
A TRACES alkotóelemei
(1) A TRACES valamennyi állat-egészségügyi egységet magában foglalja.
(2) A tagállamok csak abban az esetben jelölnek ki állat-egészségügyi egységet, ha az adott egység rendelkezik a TRACES működésével kompatibilis, megfelelő felszereléssel.
(3) A tagállamok biztosítják, hogy területük valamennyi része egy helyi vagy adott esetben egy regionális egység hatásköre alá kerüljön.
7. cikk
A TRACES központi, regionális és helyi egységeinek listája
A II. melléklet tartalmazza a központi, regionális és helyi egységek listáját, a vonatkozó TRACES azonosító kódokkal együtt.
8. cikk
Hatályon kívül helyezések
A 91/398/EGK, a 2001/881/EK és a 2002/459/EK határozatok hatályukat vesztik.
A hatályon kívül helyezett határozatokra történő hivatkozásokat az e határozatra való hivatkozásokként kell értelmezni.
9. cikk
Címzettek
Ennek a határozatnak a tagállamok a címzettjei.
Kelt Brüsszelben, 2009. szeptember 28-án.